रांची. मुख्यमंत्री जी आपसे मिलने का समय नहीं मिलता। सुना है कि आज कल में अल्पसंख्यक आयोग का गठन होना है। मुझे अल्पसंख्यक आयोग का अध्यक्ष बना दीजिए। यह सुन मुख्यमंत्री रघुवर दास आग-बबूला हो गए। उन्होंने सिक्यूरिटी को बुलाकर उसे गिरफ्तार करने को कहा।
यह वाक्या शनिवार को न्याय सदन डोरंडा में पीड़ितों को मुआवजा से राहत विषयक सेमिनार के दौरान हुई। यह कार्यक्रम झालसा द्वारा आयोजित था। न्याय सदन डोरंडा के एक कमरे में बैठे मुख्यमंत्री के पास प्रदेश भाजपा अल्पसंख्यक मोर्चा के पूर्व अध्यक्ष रिजवान खान वहां पहुंच गए।
मुख्यमंत्री उस कमरे में उस समय सुप्रीम कोर्ट के न्यायाधीश शरद अरविंद बोबड़े, झारखंड हाईकोर्ट के कार्यवाहक मुख्य न्यायाधीश पीके मोहंती, न्यायाधीश डीएन पटेल और न्यायाधीश एचसी मिश्रा के साथ बैठे थे। तब रिजवान गुहार लगाने पहुंचा।
न्यायाधीशों के साथ बैठे मुख्यमंत्री यह सब सुन आपे से बाहर हो गए। मुख्यमंत्री ने अपने सुरक्षा प्रभारी एसपी चंदन सिन्हा को बुलाया। उन्हें फटकार लगाई कि कैसे रिजवान खान उनके कमरे में बगैर इजाजत के पहुंच गया। उन्होंने सिन्हा को सस्पेंड करने की भी धमकी दी। उसके बाद मुख्यमंत्री ने उसे गिरफ्तार करने का आदेश दिया। वहां तैनात डोरंडा थाना पुलिस ने रिजवान खान को गिरफ्तार कर लिया। डोरंडा थाना लाया। कुछ देर तक थाने में ही उन्हें रखा गया। पूछताछ के साथ कुछ घंटों बाद रिजवान को थाने से ही छोड़ दिया गया।
hin_Deva hin_Deva hin_Deva hin_Deva